PRAPAT ปิดงบปี 65 พลิกกำไร 28 ลบ. แจกปันผล 0.04 บ. XD 9 พ.ค.นี้
PRAPAT ประกาศผลการดำเนินงานปี 65 พลิกมีกำไร 28 ลบ. พร้อมแจกปันผล 0.04 บ. ขึ้น XD 9 พ.ค.นี้ กางแผนปี 66 เดินหน้าเพิ่มศักยภาพการขยายธุรกิจ รับเศรษฐกิจฟื้นตัว
PRAPAT ประกาศผลการดำเนินงานปี 65 พลิกมีกำไร 28 ลบ. พร้อมแจกปันผล 0.04 บ. ขึ้น XD 9 พ.ค.นี้ กางแผนปี 66 เดินหน้าเพิ่มศักยภาพการขยายธุรกิจ รับเศรษฐกิจฟื้นตัว
21 ก.พ. 2566

นายวีระพงค์ ลือสกุล ประธานเจ้าหน้าที่บริหาร บริษัท พีรพัฒน์ เทคโนโลยี จำกัด (มหาชน) หรือ PRAPAT หนึ่งในผู้นำตลาดเทคโนโลยีทำความสะอาดในกลุ่มอุตสาหกรรมการบริการและอาหารในภูมิภาคเอเชียตะวันออกฉียงใต้ด้วยการวิจัยและพัฒนาโซลูชั่นการทำความสะอาดที่ถูกสุขลักษณะ เปิดเผยถึงภาพรวมผลการดำเนินงานประจำปี 2565 ว่า บริษัทฯ ทำผลงานเติบโตได้ตามเป้าหมาย โดยมีรายได้รวม 958.70 ล้านบาท เพิ่มขึ้น 210.95 ล้านบาท หรือ 28.21% และมีกำไรสุทธิ 28.04 ล้านบาท เพิ่มขึ้น 34.24 ล้านบาท เมื่อเทียบกับปีก่อนหน้า จากการฟื้นตัวอย่างแข็งแกร่งของภาคการท่องเที่ยวและการฟื้นตัวของเศรษฐกิจไทย
ส่วนผลการดำเนินงานไตรมาส 4 ปี 2565 สิ้นสุด ณ วันที่ 31 ธันวาคม 2565 บริษัทฯ มีรายได้รวม 270.09 ล้านบาท เพิ่มขึ้น 66.04 ล้านบาท หรือ 32.37% และมีกำไรสุทธิ 12.52 ล้านบาท เพิ่มขึ้น 17.42 ล้านบาท หรือ 355.20% เมื่อเทียบกับช่วงเดียวกันของปีก่อนหน้า โดยบริษัทฯ มีรายได้จากการขายและบริการ 266.77 ล้านบาท เพิ่มขึ้น 65.30 ล้านบาท หรือ 32.41% และรายได้อื่นๆ อยู่ที่ 3.32 ล้านบาท เพิ่มขึ้น 0.74 ล้านบาท หรือ 28.65% ขณะที่รายได้จากการขายอยู่ที่ 216.90 ล้านบาท เพิ่มขึ้น 46.82 ล้านบาท หรือ 27.53% แบ่งเป็นรายได้ในกลุ่มผลิตภัณฑ์ซักรีด 17.66 ล้านบาท กลุ่มผลิตภัณฑ์ด้านครัว 17.10 ล้านบาท และกลุ่มผลิตภัณฑ์ฆ่าเชื้อ 3.59 ล้านบาท จากปัจจัยการท่องเที่ยวภายในประเทศฟื้นตัว ธุรกิจร้านอาหารโรงแรม กลับมาดำเนินการตามปกติส่งผลให้มียอดขายเพิ่มขึ้นอย่างต่อเนื่อง
สำหรับรายได้จากการให้เช่าและบริการ บริษัทฯ มีรายได้อยู่ที่ 49.87 ล้านบาท เพิ่มขึ้น 18.48 ล้านบาท หรือ 58.86% แบ่งเป็นรายได้ในกลุ่มผลิตภัณฑ์สระว่ายน้ำ 7.01 ล้านบาท และรายได้ค่าเช่าจากผลิตภัณฑ์ด้านครัว 11 ล้านบาท
“ปี 65 ถือเป็นปีที่บริษัท ฯ สามารถปรับตัวและฝ่ากระแสวิกฤตเศรษฐกิจภายในประเทศที่เกิดขึ้น โดยเฉพาะในครึ่งปีหลังมีแนวโน้มที่สดใสขึ้น หลังได้รับปัจจัยบวกจากการธุรกิจท่องเที่ยวกลับมาเฟื่องฟูและกลับมาคึกคักอีกครั้ง โดยเฉพาะในช่วงไตรมาส 4 ที่ผ่านมา ซึ่งเป็นช่วงไฮซีซั่น ที่มีจำนวนนักท่องเที่ยวเพิ่มขึ้นอย่างมาก ทำให้เกิดความต้องการใช้ผลิตภัณฑ์ของบริษัทเพิ่มขึ้น ส่งผลให้บริษัทฯ มีผลการดำเนินงานเป็นไปตามเป้า” นายวีระพงค์ กล่าว  
นอกจากนี้ ที่ประชุมคณะกรรมการบริษัทฯ มีมติอนุมัติจ่ายเงินปันผลเป็นเงินสดจำนวน 0.04 บาทต่อหุ้น คิดเป็นเงินประมาณ 14.96 ล้านบาท โดยบริษัทฯ กำหนดรายชื่อผู้ถือหุ้นที่มีสิทธิรับเงินปันผล (Record date) ในวันพุธที่ 10 พฤษภาคม 2566 พร้อมกำหนดวันที่ไม่ได้รับสิทธิปันผล (XD) ในวันที่ 9 พฤษภาคม 2566 และกำหนดวันจ่ายเงินปันผลในวันพุธที่ 24 พฤษภาคม 2566 เพื่อเป็นการตอกย้ำการเติบโตของบริษัทฯ ในปีที่ผ่านมา
ส่วนแผนการดำเนินธุรกิจในปี 2566 บริษัทฯ พร้อมเดินหน้าเพิ่มศักยภาพการขยายธุรกิจ โดยเน้นกลยุทธ์สร้างธุรกิจแข็งแกร่งรับเศรษฐกิจฟื้นตัว โดยเฉพาะการจัดตั้งบริษัทย่อยที่เกาะฟูโกว๊ก (Phu Quoc) ประเทศเวียดนาม รวมถึงการพัฒนาและออกผลิตภัณฑ์ที่เป็นมิตรต่อสิ่งแวดล้อมและปลอดภัยต่อผู้บริโภค(Green Products) ภายใต้นโยบายการดำเนินงานด้านความรับผิดชอบต่อสังคม ชุมชน และสิ่งแวดล้อมอย่างยั่งยืน พร้อมมองภาพรวมอุตสาหกรรมปี 2566 มีแนวโน้มเติบโตดีขึ้นอย่างต่อเนื่อง